Die Stään!

E Heisje gebaut mit vill Gefiehl,

´s iss ferdisch, jò mà iss am Ziel,

die Maure lääwe unn dò drinn,

leiht fier de Bauherr jò de Sinn,

klingt`s im Neibau a noch hohl,

mà fiehlt sich awwer drinn schun wohl,

mà kummt mit Kischde unn Kaschde ahn,

unn mit me große Meewelwahn,

mit Kind unn Keeschel zieht mà inn,

huggt daachelang in rà Buddigg drinn,

dann kritt mà´s langsam in die Reije,

die eerschde Nachbare kumme meije,

mà wohnt sesamme unn iss froh,

unn lange Jòhre bleibt das so--!

Die Kinner werre schnell dann groß,

unn huppse se dà vun deinem Schoß,

unn pletzlich, ess macht änfach „Peng“

isses bei Muddern ne vill se eng;

jetzt wolle se mit laut Tammtamm,

direkt unn schnell ihr „Eischnes“ hann.

So zieht aus dem gemiedlich Haus,

ääner nòh dem annere aus!

Drei Stuwwe sinn jetzt immer läär,

Truuwel herrscht a kääner mähr,

die Deck fallt ähm fascht uff de Kopp,

war`s baue villeicht doch e Flopp?

Jetzt huggd mà in demm große Haus,

guggt durch die Scheiwe traurisch raus,

unn ess gett ähm durch de Sinn,

„in Stään, dò iss kä Lääwe drinn!“

dò kann mà sich a noch so herrme,

nur mit Mensche fiehlt mà Wärme;

Stään unn sinn se noch so scheen gestallt,

sinn unn bleiwe änfach kalt,

unn ma wäß, ess ging sich lohne,

wirde Kinner noch hie wohne!

Má denkt hin unn mà denkt här,

was die beschde Lösung wär?

Naachts kann mà schun nimmeh schlaafe,

solle mà das Haus vakaafe?

odder baue mà ess um?

ess denke kreist nur noch dò drum.

Zwei Wohnunge kinnt mà draus mache,

unn drinn wär widder Kinnerlache;

dò klingelt´s Telefon ganz schrill,

mà fròht sich, wer dò ebbes will,

seerschd hehrt mà nur leises summe,

unn dann e Stimm: Kann hemm ich kumme?

mir brauche e Wohnung, awwer dabber;

mir werre nämlich Mama unn Babba,

es Bäby iss in vier Monade da

braucht dann e Oma unn e Opapa!

Die Nachbare bestaune denne Elan,

mit demm mà gett ans baue drahn,

ess werd iwwerhaupd nitt lang gefaggelt,

dò werd gekloppt, dass alles waggelt,

mà baut ganz änfach in demm Haus,

de Dachbodde zu Stuwwe aus,

dann gebbt noch alles renowiert,

es Kinnerzimmer tapeziert,

de Inngang macht mà seberad,

dass jeder a sei „Eischnes“ had,

dòmit die Kinnerscher hierinne,

jò a mit allem sinn sefriede,

unn danne, mà iss rischdisch froh,

iss es Bobbelsche schun dò!

Was iss e Truuwel in demm Haus,

all´die eewisch nitt sinn kumm,

stehn um`s Stuwwewäänsche rumm,

nirgend meh e ruhisch Flecksche,

so zum nigge mòl e Ecksche,

Òmens falld mà uffem Fleck

in sei Bett unn iss gleich weg,

hehrt weit entfernt Bäbygeschrei,

doch das iss ähm einerlei,

unn während mà ins Koma fällt,

e Geistesblitz ähm noch erhellt,

ess werd ähm klar unn ganz gewiss,

dass in de Stään doch Lääwe iss,

ma muss, dò soll mà nitt vaschrecke,

die Stään zum Lääwe nur erwecke.

Wo Lääwe iss, dò iss kä Ruh´,

unn Mensche gehehre halt dezu,

die eewisch Ruh´, in hehere Schischde,

uff die kann mà noch lang vazischde!

Unn es Resümee vun der Geschicht:

„e Heisje baue, das iss Pflicht!“

Helga Wolfram-Drumm